IZVEDBENI SKLEP KOMISIJE (EU) 2021/800

z dne 17. maja 2021

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2021) 3291)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Člen 29(1) Direktive 96/23/ES zahteva, da tretje države, iz katerih je državam članicam dovoljen uvoz živali in živalskih proizvodov, zajetih z navedeno direktivo, predložijo načrte spremljanja ostankov, ki zagotavljajo potrebna jamstva (v nadaljnjem besedilu: načrti). Ta jamstva morajo imeti vsaj enak učinek kot tista, ki jih predvideva navedena direktiva, in morajo zlasti izpolnjevati zahteve iz člena 4 navedene direktive in natančno navesti podatke iz člena 7 navedene direktive ter ustrezati zahtevam iz člena 11(2) Direktive 96/22/ES. Navedeni načrti bi morali zajemati vsaj skupine ostankov in snovi iz Priloge I k Direktivi 96/23/ES.

(2) S Sklepom Komisije 2011/163/EU (2) so bili odobreni načrti, ki so jih predložile nekatere tretje države v zvezi z živalmi in živalskimi proizvodi, navedenimi v Prilogi k navedenemu sklepu.

(3) Živalski ovitki lahko vsebujejo ostanke farmakološko aktivnih snovi. Taki ostanki so bili odkriti v ovitkih, uvoženih v Unijo, od leta 2015 pa se je o njih poročalo v sistemu hitrega obveščanja za živila in krmo iz nekaterih tretjih držav, in sicer v zvezi s prepovedanimi snovmi z antimikrobično aktivnostjo. Navedeni ostanki so lahko prisotni v ovitkih zaradi uporabe antimikrobikov za preprečevanje njihovega kvarjenja zaradi bakterij. Zato bi morala Komisija zagotoviti kemijsko varnost ovitkov z zahtevo, da živalski ovitki vstopijo v Unijo samo iz tretjih držav, navedenih v Prilogi k Sklepu 2011/163/EU, ki so v odobrenih načrtih spremljanja ostankov zagotovile potrebna jamstva za to blago. Člen 2(1) Sklepa 2011/163/EU bi bilo treba ustrezno spremeniti.

(4) Tretje države, iz katerih je dovoljen vstop nekaterih mesnih izdelkov in obdelanih želodcev, mehurjev in črev za prehrano ljudi v Unijo v skladu z Uredbo (EU) 2017/625 (3), so navedene v Izvedbeni uredbi Komisije (EU) 2021/404 (4). Tretje države, iz katerih je dovoljen vstop nekaterih mesnih izdelkov v Unijo v skladu z Uredbo (EU) 2016/429 (5), so navedene v Izvedbeni uredbi Komisije (EU) 2021/405 (6).

(5) Da bi čim bolj zmanjšali motnje v trgovanju, bi bilo treba v navedeni prilogi za živalske ovitke navesti tudi vse tretje države, iz katerih je trenutno dovoljen vstop mesnih izdelkov v Unijo v skladu z izvedbenima uredbama (EU) 2021/404 in (EU) 2021/405 ter ki so že navedene v Prilogi k Sklepu 2011/163/EU, saj so že zagotovile zadostna jamstva v zvezi s spremljanjem ostankov. Poleg tega pri ovitkih tveganje ne izhaja iz zdravljenja živali, temveč iz spreminjanja proizvoda z namenom preprečevanja kvarjenja zaradi bakterij.

(6) Poleg tega bi bilo treba navedene tretje države, ki so uspešno izpolnile vprašalnik v zvezi z zdravjem živali in javnim zdravjem, za vključitev v izvedbeni uredbi (EU) 2021/404 in (EU) 2021/405 navesti tudi za ovitke v Prilogi k Sklepu 2011/163/EU, če so Komisiji predložile poseben načrt spremljanja ostankov za živalske ovitke in je navedeni načrt odobrila Komisija.

(7) Komisija bo pripravila dokončni seznam držav, ki izpolnjujejo zahteve Direktive 96/23/ES v zvezi z odsotnostjo prepovedanih snovi z antimikrobično aktivnostjo v ovitkih, po celoviti oceni načrtov spremljanja ostankov, ki so jih predložile vse tretje države, ki izvažajo ovitke v Unijo, in pred koncem prehodnega obdobja, ki se izteče 20. oktobra 2021.

(8) Čeprav Avstralija nima odobrenega načrta spremljanja ostankov za jajca, je predložila jamstva, da bo za sestavljene proizvode za izvoz v EU uporabljala samo jajca, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za jajca za Avstralijo z ustrezno opombo.

(9) Čeprav Indija nima odobrenega načrta spremljanja ostankov za perutninske in mlečne proizvode, je predložila jamstva, da bo za sestavljene proizvode za izvoz v EU uporabljala samo mlečne proizvode, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za mlečne proizvode za Indijo z ustrezno opombo.

(10) Čeprav Nova Zelandija nima odobrenega načrta spremljanja ostankov za prašiče, perutninske proizvode, jajca in kunce, je predložila jamstva, da bo za sestavljene proizvode za izvoz v EU uporabljala samo proizvode iz svinjine, perutninske proizvode, jajca in kunce, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za proizvode iz svinjine, perutninske proizvode, jajca in kunce za Novo Zelandijo z ustrezno opombo.

(11) Čeprav Filipini nimajo odobrenega načrta spremljanja ostankov za mlečne proizvode in jajca, so predložili jamstva, da bodo za sestavljene proizvode za izvoz v EU uporabljali samo mlečne proizvode in jajca, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za mlečne proizvode in jajca za Filipine z ustrezno opombo.

(12) Čeprav Singapur nima odobrenega načrta spremljanja ostankov za jajca, je predložil jamstva, da bo za sestavljene proizvode za izvoz v EU uporabljal samo jajca, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za jajca za Singapur z ustrezno opombo.

(13) Čeprav Tajska nima odobrenega načrta spremljanja ostankov za govedo, prašile, mlečne proizvode in jajca, je predložila jamstva, da bo za sestavljene proizvode za izvoz v EU uporabljala samo govedo, mlečne proizvode in jajca, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za govedo, mlečne proizvode in jajca za Tajsko z ustrezno opombo.

(14) Čeprav Južna Koreja nima odobrenega načrta spremljanja ostankov za mlečne proizvode, jajca in med, je predložila jamstva, da bo za sestavljene proizvode za izvoz v EU uporabljala samo mlečne proizvode, jajca in med, ki izvirajo iz držav članic ali tretjih držav, odobrenih za izvoz takih proizvodov v Unijo. Zato bi bilo treba na seznam dodati vnos za mlečne proizvode, jajca in med za Južno Korejo z ustrezno opombo.

(15) Sklep 2011/163/EU bi bilo zato treba ustrezno spremeniti.

(16) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 V tej uredbi se uporabljajo opredelitve pojmov iz člena 2 Delegirane uredbe Komisije (EU) 2020/692 (7).

Člen 2 Člen 2(1) Sklepa 2011/163/EU se nadomesti z naslednjim: „1. Z izjemo surovin, ki se uporabljajo za proizvodnjo ovitkov, tretje države, ki uporabljajo surovine, uvožene iz drugih tretjih držav, odobrenih za proizvodnjo živil živalskega izvora v skladu s tem sklepom, ali iz držav članic za izvoz v Unijo, in ki za take surovine ne morejo zagotoviti načrta spremljanja ostankov, enakovrednega tistemu, ki se zahteva v členu 7 Direktive 96/23/ES, načrt dopolnijo z naslednjo izjavo: ‚Pristojni organ [tretje države] zagotavlja, da živalski proizvodi za prehrano ljudi, izvoženi v Evropsko unijo, zlasti proizvodi, proizvedeni iz surovin, uvoženih v [tretjo državo], prihajajo samo iz obratov, navedenih na seznamu v skladu s členom 5 Delegirane uredbe Komisije (EU) 2019/625 (*1), ki imajo vzpostavljene zanesljive postopke, ki zagotavljajo, da surovine živalskega izvora, uporabljene v takih živilih, izvirajo le iz držav članic Evropske unije ali tretjih držav, navedenih za zadevne surovine v Prilogi k Sklepu 2011/163/EU brez opombe o omejitvi, določene v členu 2(2) Sklepa.‘ Za proizvodnjo ovitkov, namenjenih za izvoz v Unijo, lahko tretje države uporabijo surovine, uvožene iz drugih tretjih držav, iz katerih je dovoljen vstop svežega mesa ali nekaterih mesnih izdelkov ter obdelanih želodcev, mehurjev in črev v Unijo v skladu z izvedbenima uredbama (EU) 2021/404 in (EU) 2021/405. Tretja država, ki namerava izvažati ovitke v Unijo, se navede v izvedbenih uredbah (EU) 2021/404 in (EU) 2021/405 za ovitke ter v Prilogi k Sklepu 2011/163/EU (za ovitke). Poleg tega se obrati, iz katerih se ovitki izvažajo v Unijo, navedejo na seznamu v skladu s členom 5 Delegirane uredbe (EU) 2019/625.

Člen 3 Priloga k Sklepu 2011/163/EU se nadomesti z besedilom iz Priloge k temu sklepu.

Člen 4 Ta sklep je naslovljen na države članice.

V Bruslju, 17. maja 2021 Za Komisijo Stela KIRIAKIDES članica Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(3) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).

(4) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).

(5) Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).

(6) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(7) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu(UL L 174, 3.6.2020, str. 379).